Špaiherštatas
Špaiherštatas (vok. Speicherstadt, 'sandėlių miestas') – didžiausias pasaulyje sandėlių rajonas, kuriame pastatai stovi ant giliai sukaltų medinių polių pamatų – ąžuolo rąstų. Jis įsikūręs Vokietijoje, Hamburgo uoste, HafenCity kvartale, pastatytas nuo 1883 iki 1927 m. Rajonas iškilo kaip laisvoji porto franko zona, skirta prekėms pervežti be papildomų muitinės mokesčių. 2009 m. duomenimis, tiek šis rajonas, tiek gretimos apylinkės buvo pertvarkomi, vystomi. Špaiherštatas 2015 m. liepos 5 d. kaip pirmoji Hamburgo vieta buvo įtrauktas į UNESCO pasaulio paveldo objektų sąrašą. Kiti šio paveldo statusą turintys Hambugo objektai – Kontorhauzas ir Čilihauzas.